**2023-11-16**

**Apklausa atskleidė plungiškių požiūrį į klimato kaitą: daugelis problemą supranta, bet savo veiksmų įtaka abejoja**

**Dauguma Plungės miesto ir rajono gyventojų sutinka su tuo, kad pasaulyje vyksta globalūs klimato pokyčiai, o žmogaus veikla jiems turi didelę įtaką. Vis tik savo asmeninių veiksmų įtakos svarba yra abejojama. Tai atskleidė atsinaujinančiai energijai prioritetą teikiančios integruotos energetikos paslaugų bendrovės „Ignitis grupės“ iniciatyva šių metų rugsėjį atliktos Plungės miesto ir rajono gyventojų apklausos duomenys.**

Jie rodo, kad 87 proc. apklaustų regiono gyventojų bent iš dalies pritaria, kad pasaulyje vyksta klimato kaitos procesai. 15 proc. apklaustų plungiškių visiškai sutinka su teiginiu, kad kiekvienas žmogus keisdamas savo elgesį gali turėti šiems procesams įtakos. Tiesa, bent iš dalies pastarajam teiginiui pritaria 80 proc. respondentų.

Beveik ketvirtadalis (23 proc.) apklaustų plungiškių visiškai sutinka su teiginiu, kad atsakingas energijos vartojimas ir nešvaistymas prisideda prie klimato pokyčių švelninimo, o 22 proc. visiškai sutinku su teiginiu, kad savo veiksmais stengiasi daryti kuo mažesnę įtaką klimato pokyčiams. Dar ketvirtadalis apklausos dalyvių visiškai pritaria teiginiui, kad atsakingai vartoja energiją ir mažina energijos švaistymą, tačiau mažiau nei penktadalis – 16 proc. – pažymėjo skatinantys tai daryti savo šeimos narius, draugus ir aplinkinius.

„Iš apklausos duomenų galima spręsti, kad nors respondentai ir supranta klimato kaitos problemą, vis tik jiems dar trūksta žinių, kaip savo asmeniniais veiksmais galėtų prisidėti prie problemos sprendimo. Vieni svarbiausių uždavinių norint įveikti klimato kaitos iššūkius yra efektyvesnis energijos vartojimas ir sparti energijos gamybos iš atsinaujinančių išteklių plėtra. Kaip rodo apklausos duomenys, žinių apie energiją, atsakingo jos vartojimo įgūdžių dažniausiai trūksta jauniems žmonėms“, – sako įvairias energetikų iniciatyvas vienijančios programos #EnergySmartSTART edukacinių programų vadovė Vaiva Rutkauskaitė.

„Ignitis grupė“ pernai inicijavo pirmąją Lietuvoje energetinio efektyvumo švietimo programą, kuri startavo Tauragės regione, o šiemet bus vykdoma ir Plungės rajone. Šia programa siekiama suteikti šiandien itin aktualių žinių apie energiją ir jos gamybą, globalias problemas bei kiekvieno žmogaus veiksmų įtaką gamtai. Energetinio efektyvumo švietimo programa yra viena iš #EnergySmartSTART iniciatyvų.

„Tauragės pavyzdys mums rodo, kokia didelė svarba yra turėti žinių apie klimato kaitos stabdymą, efektyvų energijos naudojimą ir kiekvieno žmogaus poveikį aplinkai. Po pilotinės energetinio efektyvumo švietimo programos Tauragėje atlikta pakartotinė apklausa parodė, kad tokių žinių lygis Tauragės regione kilstelėjo. To tikimės ir Plungėje bei kituose šalies regionuose, į kuriuos programa atkeliaus vėliau“, – sako V. Rutkauskaitė.

#EnergySmartSTART programa yra skirta moksleiviams, studentams ir visiems, kam įdomi energetikos tema. Programa jungia įvairias energetikos įmonių iniciatyvas – ekskursijų moksleiviams ir susitikimų su specialistais organizavimą, stipendijas studentams, supažindinimą su karjeros energetikos sektoriuje galimybėmis. Daugiau apie programą galima sužinoti interneto svetainėje www.energysmartstart.lt.

Plungės miesto ir rajono gyventojų apklausą tyrimų kompanija „Spinter Research“ bendrovės „Ignitis grupės“ iniciatyva atliko šių metų rugsėjį. Iš viso apklausoje dalyvavo 309 vyresni nei 18 ir jaunesni nei 75 metų amžiaus Plungės miesto ir rajono gyventojai.

**Daugiau informacijos:**

Laura Beganskienė

Ryšių su visuomene projektų vadovė

AB „Ignitis grupė“

37065424958

laura.beganskiene@ignitis.lt